Казна панда – минь пингтонк ингольдень VII сядокизонь ошпандсь, конась ащи Пойвелеть эзда кельме и шивалгомширеса сери супать пряса Иссать и Ошпанда ляйбрять ёткса. Мокшет тоса эрясть XIV сядокизоть самс. Вастонц кувалмоц 126, келец 82 метра. Паксять ширде кувалмованза шувфоль лотка и кепотьфоль модань мар. Тяниень пинста марсь кафта пяле мархта метрань серешка, лоткть кърхкалмоц пяле метрашка. Шистяма пяльде ошпандсь кемокстафоль якстерьгодомонза пълхтаф сёвоньца, конань эряйхне марсезь перьфканза. Шувондоматне ётафтольхть 1940, 1950, 1953, 1954 кизотнень.